Jabuli 71
Lega pa laco muti
1Ariŋo alaro boti, ai Rwot;
pe imi lewic omaka!
2Kit macalo in kiti at ir-ri, lara dok ikonya;
cik iti iwiny legana, ci ilara!
3Bed got me kalarrena,
dok ibed cel gogo matek ma gwoka;
pien in i got ki cel gogona.
4Lara ki i ciŋ jo maraco do, ai Lubaŋana,
lara ki i twero pa jo mager ma lubwami.
5Genna ducu tye i komi, ai Rwot;
abedo ka geno in cakke wa ka tinona.
6Cakke ma ginywala abedo ka jeŋŋe i komi;
in aye ma yam ikwanya ki i ot nyodo pa maa.
Abibedo ka pako in nino ducu.
7Abedo ginaura bot jo mapol, ento in aye kalarrena matek.
8Abedo ka paki dyeceŋ jwi,
dok amiyi deyo bene.
9Pe ibola woko i kare ma doŋ ati woko kuman;
pe ibwota bene i kare ma tekka doŋ otum woko.
10Lukworra gipiro lok mapol i koma,
gin jo ma mito neka woko-ni gicokke kacel ka yubo lok i koma.
11Giwacci, “Lubaŋa doŋ otyeko bwote woko;
wuriŋ i kore wumake woko,
pien pe tye ŋat mo ma myero olar en.”
12Ai Lubaŋa, pe ibed bor kweda;
ai Lubaŋana, bin oyotoyot ilara!
13Mi lewic omak jo ma gidota-gu,
dok gityekgi woko liweŋ;
wek gicagi dok can omakgi malit,
gin jo ma mito keto can i koma-ni.
14Ento pud abimedde ki bedo ki gen i komi,
abimedde ki paki nakanaka.
15Abituco pi tic ma atir ducu ma itiyo,
abituco bene pi tic me larri dyeceŋ jwi,
pien welgi doŋ pe kwanne, okato ŋecca woko.
16Abibino pi tito pi tic madit me aura pa Rwot Lubaŋa,
abipaki pi porreni keken.
17Ai Lubaŋa, ibedo Ka pwonya cakke ka tinona,
pi meno pud atuco pi ticci me aura ducu ma itiyo.
18Pe ibwota ata, ai Lubaŋa,
kadi bed i kare ma doŋ ati ma: wiya otwi lwar;
ento bed kweda nio Ka atuco pi tekki
bot yalwak ducu me kare me anyim.
19Ai Lubaŋa, twerri ki timmi ma atir
doŋ otyeko o wa malo i polo.
In aye ma itiyo jami madito ducu,
pe tye ŋat mo macalo in, ai Lubaŋa!
20In aye ma icwalo ayelayela ki arem madwoŋ i koma,
in giri ma ibidwoko tek i koma;
dok ibiwota woko ki i te ŋom ka matut,
ibikela woko ka maleŋ doki.
21Ibimiya abedo ki dit makato,
dok bene ibikweyo cwinya.
22Dok bene abipaki ki naŋa
pi genni, ai Lubaŋana;
abiwero wer me paki kun agoyo agoya ki opuk,
in ŋat Maleŋ pa jo Icrael.
23Abidaŋŋe matek pi yomcwiny,
i kare ma noŋo atye ka wero wer me paki;
abipaki ki tipo koma ducu, pien doŋ ilara.
24Dok abitito pi timmi ma atir ma ik onya kwede dyeceŋ jwi,
pien lewic ki can doŋ otyeko makogi woko,
gin jo ma onoŋo giyenya wek giket can i koma.